Gedagte vir die dag: Diep waters en vuur | Maroela Media
Lees: Jesaja 43:1-7
Moenie bang wees nie, Ek verlos jou, Ek het jou op jou naam geroep, jy is Myne. As jy deur water moet gaan, is Ek by jou, deur riviere, hulle sal jou nie wegspoel nie; as jy deur vuur moet gaan, sal dit jou nie skroei nie, die vlamme sal jou nie brand nie. (Jesaja 43:1-2)
"Wanneer jy deur diep water van moeilikheid gaan, sal Ek by jou wees. Wanneer jy deur riviere gaan, sal hulle jou nie wegspoel nie. Wanneer jy deur vuur van verdrukking stap, sal jy nie verbrand nie" (Jesaja 43:2, NLV). Die woord "wanneer" wil vir jou kom sê dat jy hier op aarde nie die diep waters van moeilikheid en vir vuur van verdrukking gaan vryspring nie. Dit wag vir elkeen van ons. Maar, indien jy aan God behoort, hoef dit jou nie onder te kry nie. Jy het mos God se belofte dat jy Syne is, dat Hy jou naam ken.
Omdat jy God se beloftes joune kan maak, weet jy ook dat Hy vir jou die krag sal gee om die negatiewe dinge wat vorentoe op jou lewenspad wag, te hanteer en te verwerk. Wanneer dit weer vir jou voel asof die water bokant jou kop wil toemaak en die vuur vir jou te warm word, kan jy maar net vir God aan sy beloftes herinner.
Hierdie teks was vir my al baie keer 'n persoonlike reddingstou in stresvolle tye; 'n versekering waarna ek elke keer blaai as ek in die noute is.
Here, ek loof U dat ten spyte van die feit dat ek nie die water van moeilikheid en die vuur van verdrukking gaan vryspring nie, ek aan U behoort. Ek weet U sal my van die water én die vuur bewaar. Amen.